Jacques Pauw: Polisiebeampte glo van saak verwyderJacques Pauw, die skrywer van The President’s Keepers, by die bekendstelling van die boek in Pretoria (9 November 2017). Foto: ANA Jacques Pauw, die ondersoekende joernalis en skrywer van die omstrede boek The President’s Keepers, het Dinsdag gesê die polisieondersoekbeampte wat die saak teen hom behartig het, is van die saak verwyder. Pauw het in ŉ inskrywing op Facebook gesê kol. Reuben Govender het aangedring daarop dat Pauw en die skrywer Pieter-Louis Myburgh vandag in Durban aanmeld. Myburgh is die skrywer van The Republic of Gupta. Pauw het gesê die beampte het geweier om te sê waaroor die saak gaan of wie die klaer is en wou ook nie bevestig of daar ŉ lasbrief vir Pauw en Myburgh se inhegtenisnemings uitgereik is nie. Pauw beweer egter die klaer is Roy Moodley, ŉ man wat hy bestempel as ŉ goeie vriend van pres. Jacob Zuma en die man “wat hom ŉ salaris betaal het terwyl hy president was”. Pauw voer aan Govender het drie weke gelede probeer om ŉ lasbrief vir Pauw se inhegtenisneming in Pietermaritzburg te kry, maar kon nie daarin slaag nie. Hy het daarna Pauw se regsverteenwoordiger, Willem de Klerk, gekontak en geëis dat Pauw en Myburgh by die Durban-Noord-polisiestasie aanmeld. “Ons het vandag [Dinsdag] ŉ brief van Govender af ontvang waarin hy ons weereens dreig dat ons ‘ontwykend’ is en sê dat hy ons al ŉ week gelede in hegtenis kon neem as hy wou. Hy het ook gedreig om aanklagte van dwarsboming van die gereg teen Willem de Klerk te bring,” lui Pauw se inskrywing. Omslag van The President’s Keepers (NB Uitgewers) Pauw het gesê hulle was in die proses om ŉ dringende aansoek voor te berei om voor die hooggeregshof in Durban te bring om Govender te verhoed om hulle in hegtenis te neem. “Voor ons dit kon doen, het [De Klerk] ŉ telefoonoproep van ŉ senior KwaZulu-Natalse polisiebeampte ontvang om hom in te lig dat Govender van die saak verwyder is. Die saak is ook weggeneem by die Durban-Noord polisiestasie,” beweer Pauw. Hy het gesê die hoof van speurdienste in KwaZulu-Natal is nou in beheer van die saak teen hom en Myburgh. “Ons hoef nie meer aan enigiemand te rapporteer nie en daar is geen verdere dreigemente van inhegtenisneming nie. Dit is ŉ groot verligting. Dankie aan almal wat ons ondersteun het.” Brig. Vishnu Naidoo, nasionale woordvoerder van die polisie, het by navraag van Maroela Media gesê hy lewer nie kommentaar op sake wat ondersoek word nie. “Wanneer daar ŉ geval is waar ŉ beweerde moontlike verdagte kies om in die openbaar inligting oor die saak te deel, is dit hulle prerogatief. Maar ons, as ŉ erkende staatsentiteit, hoef nie daarby aan te sluit nie, aangesien daar wetgewing is wat dit reguleer,” het hy gesê. The President’s Keepers het sedert sy publikasie wyd opslae gemaak en daartoe gelei dat die Staatveiligheidsagentskap (SVA) verskeie kere vir Pauw en die boek se uitgewers versoek het om die boek terug te trek. Die SVA voer aan Pauw het deur die publikasie van sommige inligting in die boek verskeie artikels van die Wet op die Intelligensiediens oortree. Sommige van die bewerings in die boek sluit in dat pres. Zuma tydens die eerste paar maande van sy presidentskap ŉ salaristrekker was by Royal Security en ŉ maandelikse salaris van R1 miljoen ontvang het. Hy het na bewering ook versuim om belastingopgawes tydens die eerste paar jaar, in sy amp as president, in te dien.